ልማት ባንክ በኮሮና ሳቢያ ጉዳት ለደረሰባቸው ፕሮጀክቶች ከወለድ ነፃ የሥራ ማስኬጃ ብድር ለመስጠት ማቀዱን ገለጸ
የብድር ክፍያዎችን እስከ መጪው ሰኔ አራዝሟልየኢትዮጵያ ልማት ባንክ በኮሮና ቫይረስ ምክንያት ለሚያጋጥም የምርት መስተጓጎል፣ በንግድ እንቅስቃሴ መዳከም ሳቢያ የሚደርስ ጉዳትን ለመቀነስና ደንበኞቹን ለመደገፍ የብድር መክፈያ ጊዜ ለማራዘም ወሰነ፡፡ ጉዳት ለደረሰባቸው ፕሮጀክቶችም ከወለድ ነፃ የሥራ ማስኬጃ ብድር ማቅረብን ጨምሮ፣ ሌሎች ድጋፎችና የአገልግሎት ማሻሻያዎችን ለማድረግ ማቀዱን አስታወቀ፡፡ሁሉም የባንኩ ደንበኞች እስከ መጪው ሰኔ ድረስ የትኛውንም የብድር ክፍያ እንዳይከፍሉ፣ የባንክ መተማመኛ ወይም ሌተር ኦፍ ክሬዲት ክፍያ ያለባቸውም እንዲራዘምላቸው ልማት ባንክ ወስኗል፡፡ ከዚህ በተጨማሪ ወረርሽኙ የሚኖረው ጫና እየታየ ሌሎች ድጋፎችን ለመስጠት መታሰቡን፣ የልማት ባንክ ፕሬዚዳንት አቶ ኃይለየሱስ በቀለ ለሪፖርተር ገልጸዋል፡፡የባንኩ ሥራ አመራር ቦርድ በቅርቡ ባካሄደው አስቸኳይ ስብሰባ ደንበኞቹ ያጋጠማቸውን ችግር አጥንቶ እንደ ፕሮጀክቶቹ ባህሪይና እንደ ጉዳታቸው መጠን እንዲደገፉ፣ እንዲሁም ይህን አስቸጋሪ ጊዜ እንዲያልፉ ድጋፍ መስጠት እንደሚጠበቅበት ውሳኔ መተላለፉን ፕሬዚዳንቱ ገልጸዋል፡፡ በወረርሽኙ አሉታዊ ተፅዕኖ ምክንያት ቀጥተኛ ጉዳት ለደረሰባቸው የሥራ ማስኬጃ ብድር ከወለድ ነፃ መስጠት አንዱ ታሳቢ ዕርምጃ ሲሆን፣ የፕሮጀክቶቹ ጉዳት መጠን እየታየ እንደሚተገበር ተብራርቷል፡፡ ደንበኞች ከዚህ ቀደም የወሰዱትን ብድር የክፍያ ጊዜን ማራዘምና በብድራቸው ላይ የሚሰላውን ወለድ ማንሳት የሚሉትን የማገገሚያ ድጋፎች በየደረጃው ለማቅረብ ውሳኔ ማሳለፉን ባንኩ አስታውቋል፡፡ በተጨማሪም ለደንበኞች የሚሰጠውን የባንክ መተማመኛ ወይም ሌተር ኦፍ ክሬዲት ጊዜ ለማራዘም፣ ከዚህ ቀደም ይጠየቅ የነበረውንም የማራዘሚያ የአገልግሎት ክፍያ ለማንሳት መወሰኑም ተጠቅሷል፡፡‹‹አሁን ባለው ሁኔታ የብድር ክፍያ ጫና መቀነስና ከባንክ መተማመኛ ወይም ኤልሲ ጋር የተያያዙ አገልግሎቶች ላይ ማሻሻያዎች የተደረገ ሲሆን፣ ወደፊት ወረርሽኙ እንደሚያደርሰው ጉዳት እየታየ በጥናት ላይ ተመሥርተን ሌሎችም ድጋፎችን እናደርጋለን፤›› ሲሉ አቶ ኃይለየሱስ ገልጸዋል፡፡የማገገሚያ ድጋፉም ሆነ የአገልግሎት ማሻሻያው የሚመለከታቸው በወረርሽኙ በቀጥታ ተጎጂ የሚሆኑ ተለይተው፣ እንደ ፕሮጀክቶቹ ባህሪይ እየተጠና ተግባራዊ እንደሚሆን ታውቋል፡፡ ይህንንም ለማድረግ ይረዳ ዘንድ ባንኩ የብድር ድጋፍ ከሚያደርግላቸው 2,800 ፕሮጀክቶች ጋር ግንኙነት በመፍጠር የየፕሮጀክቶቹን የጉዳት መጠን ለመለየት መረጃ የመሰብሰብ ሥራ እየተከናወነ መሆኑን፣ ይህም ሲጠናቀቅ በቅርቡ የአፈጻጸም ዝርዝሩ ይፋ እንደሚደረግና ተግባራዊ የማድረግ ሥራ እንደሚጀመር የባንኩ ፕሬዚዳንት ተናግረዋል፡፡በዓለም አቀፍ ደረጃ በተከሰተው የኮሮና ቫይረስ ወረሽኝ ምክንያት የዓለም አገሮች ወደ አገራቸው የሚደረገውን የአውሮፕላን በረራና ግንኙነት በመዝጋታቸው፣ የባንኩ ደንበኞች ፕሮጀክቶች ምርትና ገበያ በከፍተኛ ደረጃ እየተስተጓጎለ እንደሆነ እየተነገረ ነው፡፡ምርታቸውን ለዓለም ገበያ የሚያቀርቡ፣ ለምርታቸው የሚሆን ጥሬ ዕቃ ከውጭ የሚያስገቡና ምርታቸው አምርተው ለመሸጥ ያልቻሉ፣ እንዲሁም ምርታቸው በወቅቱ ለገበያ ባለመቅረቡ ለብልሽት ስለሚዳረግ ለማስወገድ የተገደዱ በባንኩ ፋይናንስ የተቋቋሙ እንደ አበባ፣ ጨርቃ ጨርቅና አልባሳት፣ ሌሎችም የማኑፋክቸንግ ኢንዱስትሪዎች፣ የሥጋና ሥጋ ውጤቶች ላኪዎች፣ የእርሻ ውጤቶች ማቀነባበሪያ ኢንዱስትሪዎችና በሌሎች ዘርፎች የሚገኙ ፕሮጀክቶችን እንደሚያጠቃልል ታውቋል፡፡በአሁኑ ወቅት በርካታ የባንኩ ደንበኞች ለሠራተኞች ደመወዝ ለመክፈልና ለሌሎች አገልግሎቶች የሚውል የሥራ ማስኬጃ ገንዘብ እጥረት እንደ ገጠማቸው በመግለጽ ተጨማሪ ብድር እንዲሰጣቸው እየጠየቁ መሆኑን የገለጹት አቶ ኃይለየሱስ፣ ወረርሽኙ የሚያሳድረው ኢኮኖሚያዊ ጫና እየጨመረ ከሄደም ባንኩ ብድር መፍቀዱ እንደማይቀር አስረድተዋል፡፡ልማት ባንክ በዘመናዊ መንገድ ለሚቋቋሙ ሰፋፊ እርሻዎች፣ የግብርና ምርቶች ማቀነባበሪያዎችና ሌሎችም አምራች ኢንዱስትሪዎች፣ በተለይም ምርቶቻቸውን ለውጭ ገበያ ለሚያቀርቡ ድርጅቶች ብድር የሚሰጥ ተቋም ነው፡፡ አዲስ በፀደቀው የሊዝ ፋይናንስ ፖሊሲ መሠረት ለአነስተኛና ለመካከለኛ ኢንተርፕራይዞች የቋሚ ዕቃዎች ኪራይ ብድር ሲሰጥ ቆይቷል፡፡የኮሮና ቫይረስ በኢኮኖሚው ላይ እያደረሰ ያለውን ጉዳት ከግምት ውስጥ በማስገባት፣ የተለያዩ የፋይናንስ ተቋማት ልዩ ልዩ የማሻሻያ ዕርምጃዎችን በመውሰድ ላይ እንደሚገኙ ይታወቃል፡፡